b'\n_START_ARTICLE_\nBuceros\n_START_SECTION_\nEtymologi\n_START_PARAGRAPH_\nSlektsnavnet Buceros betyr med horn som en okse og stammer fra det greske uttrykket bouker\xc5\x8ds (\xce\xb2\xce\xbf\xcf\x85\xce\xba\xce\xb5\xcf\x81\xcf\x89\xcf\x82), som best\xc3\xa5r av forstavelsen bous (\xce\xb2\xce\xbf\xcf\x85\xcf\x82 = okse) og endelsen ker\xc5\x8ds (\xce\xba\xce\xb5\xcf\x81\xcf\x89\xcf\x82 = horn). Slektsnavnet er s\xc3\xa5ledes opphav til b\xc3\xa5de det vitenskapelige familienavnet Bucerotidae og ordensnavnet Bucerotiformes._NEWLINE_Typearten er neshornfugl (B. rhinoceros), som derav ogs\xc3\xa5 er opphav til gruppenavnet for underfamilien.\n_START_SECTION_\nBiologi\n_START_PARAGRAPH_\nDet tar tid f\xc3\xb8r hornfugler blir blir voksne, og artene i Buceros er trolig de som bruker lengst tid av dem alle. De hekker ikke f\xc3\xb8r de er omkring 5\xe2\x80\x936 \xc3\xa5r gamle. Til gjengjeld lever de lenge. Det er for eksempel kjent, at storhornfugl (B. bicornis) kan leve til den blir mer enn 60 \xc3\xa5r, ja kanskje til den blir over 70 \xc3\xa5r gammel.\n_START_SECTION_\nTaksonomi\n_START_PARAGRAPH_\nBlodhornfugl (B. hydrocorax) blir av og til regnet som konspesifikk med B. mindanensis (mangler norsk navn), som noen regner som en s\xc3\xb8rlig underart av samme art etter at Sibley & Monroe (1990, 1993) slo dem sammen. HBW Alive og BirdLife International regner dem n\xc3\xa5 som to selvstendige arter, etter at del Hoyo & Collar (2014) splittet dem. B. mindanensis skiller seg fra B. hydrocorax gjennom blant annet \xc3\xa5 v\xc3\xa6re fysisk mindre og at den ytre halvdelen av nebbet er markant blekgult._NEWLINE_Noen har ogs\xc3\xa5 regnet hjelmhornfugl (Rhinoplax vigil) til denne slekten, men en slik plassering savner allmenn aksept i dag.'